Predkladacia správa

k návrhu nariadenia vlády Slovenskej republiky, ktorým sa mení a dopĺňa Nariadenie vlády Slovenskej republiky č. 199/2002 Z.z., ktorým sa ustanovujú podrobnosti označovania elektrických chladničiek a elektrických mrazničiek a ich kombinácii pre domácnosť energetickým štítkom

Podnet:
	Zabezpečenie implementácie smerníc EÚ. 

Potreba:
	Predloženie tohto nariadenia vlády je zaradené medzi prioritné úlohy vlády SR. Ďalším významným dôvodom je vstup SR do Európskej únie a z toho vyplývajúca harmonizácia práva Slovenskej republiky s právom Európskej únie. Tento návrh nariadenia vlády zabezpečuje implementáciu smerníc EÚ. 

Stručný obsah:
Účelom navrhovaného nariadenia vlády je vymedziť práva a povinnosti fyzických osôb a právnických osôb v oblasti zlepšovania energetickej účinnosti spotrebičov energie v domácnostiach. Cieľom navrhovaného nariadenia je vytvoriť predpoklady na zníženie energetickej náročnosti SR a prispieť tak k trvalo udržateľnému rozvoju. Nariadenie bude mať pozitívny vplyv na životné prostredie, pretože zabezpečí, že si občan bude môcť vybrať ekologickejší spotrebič.
Obsah nariadenia vlády tvorí dodefinovanie náležitosti dokumentácie, upresnenie podávania informácie o hlučnosti spotrebiča, doplnenie informačných médií o elektronické alebo im podobné média a rozšírenie rozsahu tried energetickej hospodárnosti o triedy A+ a A++. 

Stručné zhrnutie očakávaného dopadu:
	Nariadenie vlády nebude mať dopad na štátny rozpočet. 

Ďalšie kroky, ak je predpoklad, že ich schválenie materiálu vyvolá:
	Nariadenie vlády nevyvolá uskutočnenie organizačných, materiálno-technických alebo personálnych zmien a bude mať pozitívny vplyv na životné prostredie, pretože zabezpečí, že si občan bude môcť vybrať ekologickejší spotrebič. 

Hromadná pripomienka 300 a viac fyzických alebo právnických osôb, resp. sumár vyššieho počtu obsahovo prípustných pripomienok, ak boli vznesené:
	Takáto pripomienka nebola vznesená.

Prerokovanie materiálu:
	Materiál bol prerokovaný v Legislatívnej rade vlády SR dňa 25. mája 2004 s pripomienkami, ktoré sú v predloženom znení zapracované  s tým, že Legislatívna rada vlády SR odporučila vláde návrh nariadenia schváliť. 

Či má byť materiál predložený inému orgánu:
	Materiál nie je potrebné prerokovať v iných orgánoch.

Či je potrebné materiál prerokovať do určitého termínu:
	Návrh nariadenia je potrebné predložiť na rokovanie vlády Slovenskej republiky do konca mája 2004 nakoľko navrhovaná účinnosť je 1. júna 2004.

Dôvod nesprístupnenia, ak materiál nemožno sprístupniť podľa zákona:
	Materiál podlieha sprístupneniu podľa zákona.